Anders Fogh Rasmussen (V), 2002-02-19:
Fattigdommen i verden er en af vor tids største udfordringer.
Skal fattigdom udryddes, kræver det først og fremmest, at ulandene selv fører en fornuftig politik. Når det sker, så skal de rige lande til gengæld også stå klar med bistand, vel at mærke en bistand, der effektivt kommer de fattige til gode, og her er der brug for nytænkning.
Danmark skal turde at gå nye veje i kampen mod fattigdom.
Bistanden skal gøres bedre, den skal gøres mere effektiv.
Der skal ny dynamik i samarbejdet med vore partnerlande med mere fokus på de fattige og større krav til regeringerne i ulandene om at vise respekt for menneskerettigheder og for demokrati.
Regeringen har lanceret en række nye initiativer på særlige områder, som vi giver prioritet.
Det drejer sig om genopbygningsbistand til Afghanistan på 200 mio. kr.
Det gælder en styrket indsats mod hiv/aids på 110 mio. kr.
Det gælder en særlig pulje på 70 mio. kr. til fattigdomsbekæmpelse og fremme af kvinders rolle i udviklingsprocessen samt i det hele taget øget fokus på erhvervsudvikling og integration af udviklingslandene i det internationale handelssamarbejde.
Regeringen tilslutter sig FN's målsætning om at halvere den andel af verdens befolkning, som lever i yderste fattigdom inden 2015, og derfor skal den direkte fattigdomsbekæmpelse styrkes i dansk bistand.
Her i 2002 vil den samlede danske bistand være på omkring 13,9 mia. kr., og det svarer skønsmæssigt til en bistandsprocent på ca. 1 af bruttonationalindkomsten opgjort efter de internationale retningslinjer fra OECD.
Til sammenligning skønnes Norges bistand at nå op på ca. 0,9 pct. af BNI, mens Sverige skønnes at ville yde 0,74 pct. af bruttonationalindkomsten i 2002.
Danmark vil altså i 2002 fortsat være det land, der yder
klart mest til de fattige
Men lige så vigtig er bistandens kvalitet, så ulandene får mere for pengene.
Og for at sikre en effektiv udnyttelse af midlerne er det nødvendigt med klare målsætninger og klare krav både til os selv og til vores samarbejdspartnere.
Kun ved at se kritisk på bistanden kan vi sikre, at pengene bliver brugt på den rigtige måde.
Regeringen vil derfor presse hårdt på, for at andre rige lande begynder at bevæge sig op mod vores niveau.
Og det kan vi tillade os at gøre, fordi vi stadig ligger helt i front og yder mest.
For regeringen handler det dog ikke blot om, at vi skal være nummer ét med pengene.
Vi skal være med i toppen, ja, men det vigtigste er at være førende med kvalitet og effektivitet.
Det er først og fremmest her, Danmark skal være helt i top, hvis vi skal fastholde den folkelige opbakning
bag den meget høje danske bistand.
Det er altså en form for partnerskab, og i dette partnerskab ligger, at Danmark med god ret kan stille krav om, at vores samarbejdspartnere overholder nogle helt grundlæggende spilleregler.
Det gælder god regeringsførelse, respekt for menneskerettighederne og demokrati samt i det hele taget vilje til at medvirke til håndteringen af internationale problemer såsom terrorbekæmpelse og flygtningestrømme.
Vi vil ikke acceptere gentagne krænkelser af menneskerettigheder, undertrykkelse af presse og af opposition.
Derfor ophører samarbejdet med Eritrea, Malawi og Zimbabwe, hvor der ikke er vilje til fremme af demokrati og god regeringsførelse.
Det er vigtigt, at udviklingslandene selv tager et ansvar for at skabe den nødvendige økonomiske vækst og den nødvendige udvikling.
Det er en del af den pagt, vi indgår med dem.
Derfor lægger regeringen vægt på, at modtagerlandene udarbejder egne nationale strategier for, hvordan fattigdom bliver bekæmpet gennem social og økonomisk udvikling.
De fattige lande må etablere et positivt og vækstorienteret erhvervsklima for at opnå den økonomiske vækst, der er en forudsætning for fattigdomsbekæmpelse.
For at støtte den proces vil regeringen styrke fokus på erhvervsudvikling som en del af bistanden; men i det hele taget er bedre markedsadgang for ulandene afgørende for at sikre en bæredygtig økonomisk udvikling og derigennem bekæmpe fattigdommen i udviklingslandene.
Ansvar for egen udvikling og økonomisk vækst er vigtige forudsætninger for en fremadrettet udvikling, og derfor skal ulandene sikres en plads i den internationale økonomi ved at få fri adgang til verdensmarkedet.
Regeringen vil gøre en særlig indsats for at støtte udviklingslandenes handelspolitiske interesser og kapacitet.
Bedre markedsadgang for ulandene vil være et prioritetsområdet under det danske EU-formandskab.
Regeringens gennemgang af den danske bistand er det første vigtige skridt i omlægningen af bistandsindsatsen.
Arbejdet med at sikre en effektiv fattigdomsorienteret bistand fortsætter.
Gennemgangen har vist, at nytænkning og fornyelse er vejen frem i dansk bistand.
Herefter vil jeg så give ordet videre til udenrigsministeren, der vil redegøre for hovedlinjerne i gennemgangen og udmøntningen af dens konklusioner i finanslovforslaget.